عبدالخالق ملتانی



ولادت
حضرت مولانا عبدالخالق ملتانی  بستی ولی محمد جھنڈیر بہ مقام احمد پور سیال تحصیل شور کوٹ ضلع جھنگ میں پیدا ہوئے۔ والد ماجد مولانا احمد دین اپنے وقت کے جید عالم اور بزرگ تھے۔

تعلیم 
آپ نے ابتدائی تعلیم اپنے والد ماجد اور برادر بزرگوار مولانا نورالحق سے باگڑ سرگانہ تحصیل کبیر والا میں حاصل کی۔ شوال 1341ھ میں آپ اعلی تعلیم کے حصول کے لیے دار العلوم دیوبند تشریف لے گئے اور شعبان 1342ھ میں سند فراغت حاصل کی۔
آپ نے جن اساتذہ سے حدیث شریف پڑھی اس کی تفصیل ذیل میں درج کی جاتی ہے:
فخردیوبند علامہ محمد انور شاہ کشمیری: صحیح بخاری، جامع ترمذی اور ایک روایت کے مطابق مشکوۃ المصابیح
مولانا مفتی عزیز الرحمن عثمانی: موطا امام مالک و محمد، طحاوی
مولانا سید میاں اصغر حسین دیوبندی: سنن ابی داؤد، سنن ابن ماجہ
مولانا محمد رسول خان ہزاروی: سنن نسائی،شمائل ترمذی
مولانا علامہ شبیر احمد عثمانی: صحیح مسلم
اس کے علاوہ مولانا حکیم محمد حسن (برادر حضرت شیخ الہند)، مولانا احمد شیر ہزاروی وغیرہ آپ کے اساتذہ میں شامل ہیں۔

تدریس
فراغت کے بعد مدرسہ محمدیہ نڑھال میں بارہ سال، مدرسہ نعمانیہ محلہ قدیر آباد میں پانچ سال اور 1363ھ سے 1366ھ تک پانچ سال دار العلوم دیوبند میں تدریس فرمائی۔ 1366ھ میں پاکستان واپس تشریف لائےاور 1367ھ میں جامعہ عباسیہ بہاولپور میں درجہ علیا کے استاذ کی حیثیت سے تین سال مدرس رہے۔

1370ھ میں جامعہ قاسم العلوم ملتان میں شیخ الحدیث اور صدر مدرس کے طور پر ورود فرمایا، یہاں چھ سال قیام رہا۔ قاسم العلوم کے قیام ہی کے زمانے میں 1373ھ /1953ء میں کبیر والا کے مضافات نڑھال میں اپنے عقیدت مند اور مرید سیال خاندان کے تعاون سے ”دار العلوم کبیر والا“کی بنیاد رکھی اور یہاں اپنے بھتیجے مولانا ظہور الحق کو استاذ مقرر فرمایا، دو سال بعد 1376ھ میں خود بھی یہیں منتقل ہو گئے۔

آپ اعلی پائے کے مدرس تھے، حسن صورت اور حسن اخلاق کا امتزاج تھے، خوش مذاق، خوش خوراک اور خوش لباس تھے، تجرد کی زندگی اختیار فرمائی، اپنے دونوں بھتیجوں مولانا ظہور الحق اور مولانا منظور الحق کو بیٹا بنایا ہوا تھا، اصلاح و بیعت کا ابتدائی تعلق حضرت مولانا احمد خان (زیب سجادہ خانقاہ سراجیہ کندیاں شریف) سے رہا، ان کے بعد مولانا محمد عبد اللہ (زیب سجادہ خانقاہ سراجیہ کندیاں شریف) سے  تجدید بیعت فرمائی اور مجاز ہوئے

تصنیف
درس و تدریس میں انہماک اور مشغولیت کے باعث تصنیف و تالیف کی طرف متوجہ نہ ہو سکے، صرف ایک رسالہ ،”رحمۃ اللعالمینﷺ کے والدین جنتی ہیں“، مطبوعہ ہے۔

وفات
یکم شعبان 1382ھ مطابق 15 نومبر 1966ء کو انتقال فرمایا۔ نماز جنازہ وصیت کے مطابق حضرت مولانا خواجہ خان محمد قدس سرہ نے پڑھائی۔
<ref>(حضرت مولانا عبدالخالق ملتانی کے احوال سوانح کی عدم موجودگی میں مختلف احوال کی جستجو کرکے جمع کیا گیا ہے۔ازمفتی صابرمحمود،فاضل جامعہ فاروقیہ کراچی)

حوالہ جات

جامعہ قاسم العلوم کے فضلاء